作者：周密
词牌/韵律：一萼红

paragraphs: 步深幽。
正云黄天淡，雪意未全休。
鉴曲寒沙，茂林烟草，俯仰千古悠悠。
岁华晚、漂零渐远，谁念我、同载五湖舟。
磴古松斜，崖阴苔老，一片清愁。
回首天涯归梦，几魂飞西浦，泪洒东州。
故国山川，故园心眼，还似王粲登楼。
最怜他、秦鬟妆镜，好江山、何事此时游。
为唤狂吟老监，共赋销忧。